Συναδέλφισσες/Συνάδελφοι

Στη συνεδρίαση της Ενιαίας Σχολικής Επιτροπής Πρωτοβάθμιας Εκπ/σης (ΕΣΕ ΠΕ) στις 29/03/2019 συζητήθηκαν τα παρακάτω θέματα:

**Α. Ενημέρωση για τα οικονομικά της ΕΣΕ ΠΕ** από τον κ. Σιούτα. Το υπόλοιπο χρέους στο τέλος του 2018 ανέρχεται στις 11.000 ευρώ. Για το 2019 η α’ δόση της κρατικής επιχορήγησης ανέρχεται στις 57.000 ευρώ συν 25.000 ευρώ η ενίσχυση του δήμου.

**Β. Παράταση σύμβασης με προμηθευτές**

Με δεδομένη την αυξημένη προμήθεια των σχολείων το σχολικό έτος 2018-19 κατά 10% σε γραφική ύλη, υλικά καθαριότητας και υλικά ελαιοχρωματισμού, τη δεδομένη χρονική στιγμή οι δαπάνες έχουν ήδη ανέλθει στο ύψος που προβλέπεται από τις συμβάσεις με τους προμηθευτές. Αποφασίστηκε να παραταθεί η σύμβασή τους, σύμφωνα με τα παρακάτω:

Γραφική ύλη: Αύξηση κατά 10.000 ευρώ

Υλικά καθαριότητας: Αύξηση κατά 10.000 ευρώ

Υλικά ελαιοχρωματισμού: Αύξηση κατά 5.000 ευρώ

Τα παραπάνω ποσά αναμένεται να καλύψουν τις ανάγκες των σχολείων έως τις αρχές του επόμενου σχολικού έτους, οπότε και θα υπογραφούν νέες συμβάσεις με τους προμηθευτές.

**Γ. Σύστημα συναγερμού στα σχολεία**

Ζητήθηκε να καλύψει ο δήμος συμβάσεις με τις εταιρείες security, ώστε οι τελευταίες να παρακολουθούν τα σχολεία και να ενημερώνουν την αστυνομία –σε περίπτωση παραβίασης σχολικού χώρου. Ο κ. Συρίγος υποστήριξε ότι ως Πρόεδρος της ΕΣΕ ΠΕ, διέκοψε τις συμβάσεις με τις εταιρείες επειδή ήταν οι Δ/ντές των σχολείων που είχαν υπογράψει την ανανέωση των συμβάσεων χωρίς τη σύμφωνη γνώμη της ΕΣΕ ΠΕ. Υποστήριξε, επίσης, ότι η παρουσία της αστυνομίας στο σχολείο απαιτεί χρονοβόρα διαδικασία (δικαστική εντολή κλπ) και συνεπώς δε χρειάζονται τα σχολεία παρακολούθηση από εταιρείες security.

Αντιπροτείναμε:

1. Από την εμπειρία μας γνωρίζουμε ότι η ενημέρωση της αστυνομίας από την εταιρεία security γίνεται άμεσα και μέσα σε 15 λ. εμφανίζεται στο σχολείο για έλεγχο, αφού έχει ειδοποιηθεί και ο υπεύθυνος του σχολείου.
2. Ο δήμος πρέπει να αναλάβει το κόστος των παραπάνω υπηρεσιών για τα σχολεία που διαθέτουν ήδη συναγερμούς, για την πληρέστερη ασφάλεια της σχολικής περιουσίας.
3. Επιβάλλεται να μπουν συστήματα συναγερμού και στα υπόλοιπα σχολεία του δήμου.

Ο κ. Συρίγος δεσμεύτηκε για τα παρακάτω:

1. Να παρακολουθούνται τα σχολεία από την εταιρεία security του δήμου. Αυτό σημαίνει ότι -σε περίπτωση παραβίασης ενός σχολείου- θα ελέγχεται ο χώρος από την εταιρεία αλλά και από την αστυνομία.
2. Θα εξασφαλιστεί κωδικός από το δήμο για να μπουν συστήματα συναγερμού και στα υπόλοιπα σχολεία Α/θμιας Εκπ/σης του δήμου.

Πολύ καλές οι δεσμεύσεις του! Αρκεί να μη μείνουν μόνο υποσχέσεις, όπως συνηθίζεται!

Εμείς, ωστόσο, θα είμαστε πάντα εκεί και θα απαιτούμε αυτά που χρειάζονται τα σχολεία.

**Δ. Οι επιστολές της κ. Μαντζαβράκου!**

Κάναμε σαφές στην ΕΣΕ ΠΕ ότι οι επιστολές της κ. Μαντζαβράκου αφορούν στα αιτήματα των σχολείων τα οποία εκπροσωπεί και συνεπώς αυτή θα επιμένει μέχρι την ικανοποίησή τους, όπως η θέση της επιβάλλει. Σημείωσε, εξάλλου, ότι είναι θετικό το γεγονός της εξόφλησης του περσινού χρέους της Επιτροπής στα σχολεία, καθώς και αυτό της χρηματοδότησης των σχολείων κατά τριακόσια ευρώ (αν και είχε δεσμευτεί ο Πρόεδρος στους Δ/ντές/ντριες ότι θα δίνονταν 150 ευρώ κάθε δίμηνο).

Μένουμε, ωστόσο, ως εκπ/κοί σταθεροί στις προτάσεις μας, ώστε:

1. Να έρχονται προς συζήτηση στην Επιτροπή τα αιτήματα των σχολείων, να συζητούνται, να μπαίνουν προτεραιότητες και να αποφασίζεται η σειρά υλοποίησής τους.
2. Να ικανοποιούνται αιτήματα των σχολείων για αγορά εποπτικών μέσων.
3. Να δίνεται στα σχολεία κατάσταση εξόδων ανά σχολείο και ανά κατηγορία, ώστε να υπάρχει διαφάνεια.
4. Να δοθούν στα σχολεία τα οικονομικά στοιχεία που ζήτησε το Υπουργείο Παιδείας και αφορούν στα οικονομικά έτη 2016 και 2017.

Ο κ. Συρίγος δεσμεύτηκε (!) ότι θα εξασφαλιστεί κωδικός ώστε να καλύπτει ο δήμος το ποσό των 40.000 ευρώ για εποπτικά υλικά. Τρεις ώρες πριν, είχε δεσμευτεί σε Σύλλογο Γονέων για 70.000 ευρώ για την ίδια δαπάνη!

Ο κ. Σιούτας δεσμεύτηκε να καλέσει τους Δ/ντές των σχολείων και να συζητήσει με έναν έναν για τα έξοδα που έχει κάνει το σχολείο του και να γίνουν, όπου χρειάζεται, οι αναγκαίες συστάσεις. Για το θέμα της ενημέρωσης των σχολείων ανέφερε ότι φοβάται τα παράπονα μεταξύ των Δ/ντών με τις συγκρίσεις των δαπανών!

Για δε τα αιτήματα των σχολείων –ύστερα από ισχυρή πίεση- δέχτηκε να έρθουν στην Επιτροπή να συζητηθούν.

Όσο για το τελευταίο θέμα, καμία δέσμευση!

Καλή δύναμη και καλή συνέχεια!

Με εκτίμηση

Ανθή Μαντζαβράκου